อย. เตรียมความพร้อม สำรองยาที่จำเป็นสำหรับรักษาผู้ป่วยโรคโควิด-19 และกลุ่มยาสำหรับโรคเรื้อรัง ป้องกันการขาดแคลนยาในสถานการณ์โรคระบาด
อย. เตรียมความพร้อม สำรองยาที่จำเป็นสำหรับรักษาผู้ป่วยโรคโควิด-19 และกลุ่มยาสำหรับโรคเรื้อรัง ป้องกันการขาดแคลนยาในสถานการณ์โรคระบาด นพ.ไพศาล ดั่นคุ้ม เลขาธิการคณะกรรมการอาหารและยา เปิดเผยว่า จากสถานการณ์การระบาดของโรคโควิด-19 ซึ่งเป็นโรคที่พึ่งเกิดขึ้นใหม่ ทั่วโลกจึงพยายามใช้ยาต้านไวรัสหลายขนานมารักษา อาทิ ยาฟาวิพิราเวียร์ ยารักษามาลาเรีย ยารักษาเอดส์ ยาปฏิชีวนะ ส่งผลให้ความต้องการนำเข้ายาสำเร็จรูปและวัตถุดิบในการผลิตยาเหล่านี้สูงขึ้นเหมือนกันทั่วโลก จนอาจเสี่ยงต่อการขาดแคลนยา เพื่อไม่ให้เกิดวิกฤติขาดแคลน  อย. จึงอำนวยความสะดวกให้องค์การเภสัชกรรม (อภ.) นำเข้ายาฟาวิพิราเวียร์จากประเทศญี่ปุ่นและประเทศจีน จำนวน 187,000 เม็ด ได้โดยลดขั้นตอนการขึ้นทะเบียน ปัจจุบันยานี้กระจายไปทั่วประเทศแล้ว และจะนำเข้าอีก 100,000 เม็ด อนาคตหากจำเป็นต้องสำรองยาเพิ่มขึ้นอีก จะเร่งรัดประสานงาน อภ. โดยเร็ว ส่วนยารายการอื่นๆ นั้น อย. ได้จัดให้มีช่องทางด่วนเพื่อเร่งรัดการขึ้นทะเบียนตำรับยาที่ใช้รักษาโรคโควิด-19 ให้เร็วขึ้น และให้ผู้ประกอบการแจ้งปริมาณยาคงคลังเป็นรายสัปดาห์ หากพบปัญหาการนำเข้าหรือผลิตยาให้รีบแจ้ง อย. เพื่อเร่งแก้ไขปัญหาพร้อมอำนวยความสะดวกให้ทันต่อสถานการณ์ ซึ่งขณะนี้ อย. ได้ประสานไปยังกรมศุลกากรเพื่อขอยกเว้นภาษีการนำเข้ายาและการบริจาคยาที่ใช้รักษาโรคโควิด-19 ไว้ด้วยแล้วนอกจากยารักษาโรคโควิด-19 แล้ว กระทรวงสาธารณสุข ยังมีมาตรการเตรียมความพร้อมและสำรองยาจำเป็นสำหรับใช้รักษาโรคกลุ่มอื่นๆ โดยเฉพาะยาในกลุ่มโรคเรื้อรัง เช่น ยาเบาหวาน ยาความดันโลหิตสูง ยาโรคหัวใจ ไว้อย่างเพียงพอด้วย